I en facebook-opdatering kritiserede Joachim B. Olsen journalister, der ikke havde fanget, at Liberal Alliance ikke ville stemme for en finanslov uden en skatteaftale. Opdateringen er faldet formanden for journalistforbundet, Lars Werge, for brystet

Joachim B. Olsen (LA) var noget høj i hatten, da han for 12 dage siden sendte en opdatering ud med en røffel til journalister.

Her skrev han, at alle journalister ikke havde fanget, at Liberal Alliance altså ikke havde tænkt sig at stemme for finansloven, hvis der ikke lå en klar skatteaftale.

- I aften lander vi en finanslov. Den bliver kun vedtaget, hvis den skatteaftale, der ligger på bordet, falder på plads. Det er aftalen. Det har alle journalister ikke fanget. Men skidt med det. Lavere skat og strammere udlændingepolitik er på vej. En god dag for Danmark, skrev han på Facebook 8. december.

Joachim B. Olsen måtte dog se sig slået af virkeligheden tirsdag aften, da partiets formand, Anders Samuelsen, kravlede ned fra sit træ og meldte ud, at partiet alligevel ville stemme for finansloven fredag - trods den stadigt manglende skatteaftale.

Den tidligere kuglestøders røffel til journaliststanden er dog faldet formanden for Dansk Journalistforbund, Lars Werge, for brystet.

- Og hvad havde mine kollegaer ikke fanget?, spørger Lars Werge kækt Joachim B. Olsen tirsdag aften på Twitter.

- Jeg synes godt nok, at det blev for smart, siger formanden for journalistforbundet til Ekstra Bladet.

- Grunden til, at jeg blev lidt kålhøgen i aftes, var, at nu blev det ikke, som han havde forudset, og som han så sagde, at journalister dengang ikke havde fanget, siger han videre.

Tweetet var fra Lars Werges side meget velovervejet og havde til hensigt, at understrege, at Joachim B. med sin opdatering bevægede sig over grænsen.

- Jeg har ikke behov for, at han trækker noget tilbage. Jeg har behov for at markere, at nu bliver det for broget, og dermed understrege, at jeg ikke synes, at det klæder ham at skrive sådan, siger Lars Werge.

Udsigten til julefred har fået formanden til at håbe på tid til eftertanke for Joachim B.

- Det kan jo være, at han er lidt flov over forløbet og måske også lidt flov over det tweet. Det kunne man jo håbe, siger han og fortsætter.

- Jeg håber, at han tænker sig lidt mere om næste gang, inden han poster.

Verbal krig

Det er ikke første gang, at Lars Werge har måtte holde politikere i ørerne. Han havde fat i Trine Bramsen (S), da hun meldte ud, at hun syntes, at pressen dyrker forargelse.

- Jeg kan se, at man fra regeringspartier, folketingets forskellige partier og medlemmernes side intensiverer en verbal krig mod medierne og prøver at udskamme medier og journaliser. Det synes jeg ikke klæder dem, siger Lars Werge.

Han synes, at der er opstået en træls tendens fra politikernes side.

- Vi ser jo nogle politikere som forsøger at skyde mine kollegaers motiver i skoene. Og give dem nogle motiver til, hvorfor de gør som de gør, som de formentlig overhovedet ikke har. Og det tjener ikke politikerne til ære, siger han.

Joachim B. Olsen har senere slettet sit opslag på Facebook. Det lader til, at han nu er gået i flyverskjul, og da Ekstra Bladet fangede ham, nægtede han hårdnakket at kommentere den lille misere.